Yekaterina Lobaznyuk. Yekaterina Vladimirovna Lobaznyuk (; 1983-yil 10-iyunda SSSR, Oʻzbekiston SSR, Fargʻona) Olimpiada oʻyinlarida ishtirok etgan sobiq gimnastikachi. 2000-yilda Avstraliyaning Sidney shahrida boʻlib oʻtgan Olimpiada oʻyinlarida Rossiya davlati nomidan qatnashib, uchta medalni qoʻlga kiritgan. Uning ismi baʼzan "Ekaterina Lobazniouk" deb yoziladi. Yoshlik yillari. Gimnastika boʻyicha murabbiy (u ham sobiq gimnastikachi) va sport maktabi direktorining ikkinchi qizi Lobaznyuk Oʻzbekistonda 1980-yillardagi janjal va notinchlik sharoitida ulgʻaygan. Gimnastika boʻyicha faoliyatini olti yoshida onasi uni Fargʻonadagi sport zaliga olib kelganida boshlagan. 1990-yillarda SSSR parchalanib ketganidan keyin Lobaznyuklar oilasi Fargʻona vodiysi hududidagi zoʻravonlik va tartibsizliklar oqibatida Toshkentga qochib ketgan. Oila u yerda sirkka ishga kirishga harakat qilgan, ammo bu ishda ular muvaffaqiyatsizlikka uchrashgan. Keyinchalik, 1994-yilda oʻsha paytda Rossiyada istiqomat qilgan buvisi ularga yordam bergan. Lobaznyuklar oxir-oqibat Sibirning janubi-gʻarbiy qismida joylashgan 170 000 ga yaqin aholiga ega Rubsovsk shahriga joylashgan. Aynan Rubsovskda Lobaznyuk oʻzining boʻlajak murabbiyi Valeriy Fyodotovich Dianov bilan uchrashgan va ular tezda bir jamoaga aylanishgan. Milliy musobaqalardagi debyuti. Lobaznyuk ilk marotaba 1996-yilda bolalar oʻrtasidagi sport uchrashuvlarida chiqish qilgan. Garchi u musobaqa davomida oʻn bir marta yiqilgan boʻlsa-da, Rossiya terma jamoasi bosh murabbiyi Leonid Arkayevda juda katta taassurot qoldirgan. 1996-yilda Rossiya yoshlar chempionatida koʻpkurash va polda bajariladigan bahslarda birinchi oʻrinni egallagan (sport ustaligiga nomzod toifasida) va keyingi yili oʻsmirlar oʻrtasidagi Rossiya kubogi musobaqasida toʻrtta oltin va bitta kumush medalni qoʻlga kiritgan. Gimnastikadan keyingi hayot. Lobaznyuk hozirda Kanadaning Britaniya Kolumbiyasining Langli shahrida istiqomat qiladi, u yerda Langley Gimnastika Jamgʻarmasida murabbiy boʻlgan onasi Lyudmila bilan birga raqobatbardosh murabbiy sifatida mashq qiladi. Sportchi hozirgi kunga kelib turmushga chiqqan va uning Aleksey ismli oʻgʻli bor.